Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: hajtanak végre, estenként értelmeznek is kísérleteket, méréseket. Alkalmazzuk és alkalmaztatjuk a 2000. évi XXV. törvény a „kémiai
Paragraph Index: 258

12. évfolyam A B A B A B A B Tanév óraszáma 36×1,5 36×2 36×1,5 36×2 36×1,5 36×2 Összes óraszám A Összes óraszám B Az alacsonyabb összóraszámú csoportoknak kialakított tanterv (A) I. változatában a tantárgy óraszáma heti 2 óra két tanéven keresztül. Ezt a 9. és a 10. évfolyamra javasoljuk. A II. variációban alacsonyabb óraszámmal, de három éven át folyik a tárgy oktatása. Nem mellékes azonban, hogy a kémia anyag (szerves kémia) elsajátítása feltétele lehet a biológia anyag feldolgozásának, így az elnyújtott struktúra esetleges információhiányt okozhat. A B) változaton belül szintén kétféle beosztás ajánlunk, vagy négy tanév során heti 1,5 (I.); vagy három tanév során heti 2 óra(II.). A II. megoldás esetén a 9–10–11. évfolyam javasolható, ekkor az előrehozott érettségi vizsga is szóba jöhet. A részletes tantervi részben csak az I. táblázat szerinti változatok tematikus feldolgozását adjuk meg, de a végén megadott összefoglaló táblázatok segítségével a II. jelű megoldáshoz vagy más óratervi kombinációhoz illeszkedő tanterv is könnyen készíthető. A tanulók értékelése A kompetencia alapú oktatás velejárója olyan megváltozott oktatási szerkezet, melyben az egyéni és csoportos tanulásnak, a projekteknek, a kooperatív technikáknak, tevékenységközpontú oktatási módszereknek egyaránt helye van. A bővülő eszközrendszerből következik, hogy az értékelés lehetőségei is nagymértékben kitágulnak. A hagyományos értékelési módok (dolgozat, felelet) mellett megjelenik a szöveges értékelés, a csoport tanár általi értékelése és önértékelése. Az órán, illetve otthon önállóan végzett munka értékelésén túl lehetőség van a megszerzett készségek és képességek értékelésére. A kémiában a laboratóriumi munka értékelése is sokféleképpen történik: a reprodukálandó mérések pontosságának értékelése mellett a különféle projektekhez tervezett vizsgálatok adatainak feldolgozását (a vizsgálathoz igazított táblázatok, grafikonok készítését) is értékelni kell. Az értékelés másik sajátsága a jegyek háttérbe szorulása, de legalábbis a teljesítményeknek főként százalékban való kifejezése. Mivel az érettségi rendszer is alapvetően százalékokkal operál, így ezt az árnyaltabb skálázást javasoljuk, kiegészítve a személyre szabott, célirányosan fejlesztő szöveges értékeléssel. A kerettanterv alkalmazása Az adott tematikai egységekhez kapcsolódó tartalmak megtanítására ajánlott időkeret szerepel, hisz a témák feldolgozása olyan komplex gyakorlati tevékenységek formájában valósul meg, amelyek egyidejűleg több különböző képesség fejlesztésére, különböző ismeretek átadására alkalmasak. Az egyes tematikai egységeken belüli feladatok céljaik szerint természetesen átfedik egymást, a tagolás csak a könnyebb áttekinthetőséget szolgálja. A tevékenységek tehát a korosztály és a csoport adottságainak megfelelően, a helyi tanterv döntése alapján egymással összekapcsolva kerülnek feldolgozásra, szükség szerint eltérő metodikával – összehangolva a helyi tanterv és/vagy a tanár által választott további konkrét tartalommal. Az átfedések és a komplexitás könnyebb áttekintését szolgálja, hogy a tematikai egységek táblázataiban a „Nevelési-oktatási célok” soraiban a Nemzeti alaptanterv által meghatározott kulcskompetenciák, illetve fejlesztési feladatok közül azok szerepelnek, amelyek az adott egységben különösen jól fejleszthetők. A témakörök feldolgozásában a „Fogalmak” ismertetését minden esetben az ún. kulcsfogalmak megnevezésével kezdjük. A kulcsfogalmak a tárgyhoz kötődő központi gondolatok, amelyek a lényeget mutatják, megvilágítják az összefüggéseket, segítenek az ismereteket rendszerezni. A tanulás folyamán cél az ezekhez kapcsolódó tudás elmélyítése, szélesítése. Tantervünkben a kémia egyik elfogadott kulcsfogalomrendszerét használjuk a következő kulcsfogalmakkal: atom, kémiai kötés, kémiai reakció, molekula, anyagok összetétele, szervetlen és szerves anyagok, megfigyelés, mérés, kísérletezés. A tananyag feldolgozásához és a hozzá kapcsolódó képességek fejlesztéséhez a 9. és a 10. évfolyamon is heti 2 (A-variáns: évi 72 óra), illetve 1,5 órát (B-variáns: évi 54 óra) vettünk alapul. A 11. és 12. évfolyamon folytatódik a heti 1,5 órás (B-variáns) tananyagfeldolgozás. Ebben a variációban lehetőség nyílik a 9. és 10. évfolyamon tanult ismeretek elmélyítésére, ezáltal további képességfejlesztésre, esetleg helyileg tervezett kiegészítő anyag feldolgozására és gyakorlására. A tanítás-tanulás tartalmát tartalmazó táblázatokban a témakörök mellett megtaláljuk az új anyag feldolgozásához javasolt óraszámot. Az egyes altémák mellett feltüntetjük a javasolt tanulói tevékenységeket, pedagógiai eljárásokat, módszereket; a táblázat utolsó sorában pedig kiemeljük a legfontosabb fogalmakat. A tantervben szereplő tananyagok fontosak, a minimumóraszám mellett is meg kell tanítani a tananyagot. A maximumóraszám esetén csak több idő jut az ismeretek elsajátítására, a képességek fejlesztésére.

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes